钦定古今图书集成/明伦汇编/皇极典/第273卷 > 晋
## 钦定古今图书集成/明伦汇编/皇极典/第273卷 > 晋

### 武帝泰始元年诏崇俭约

按《晋书武帝本纪》：泰始元年“十二月戊辰，下诏大弘
俭约，出御府珠玉玩好之物，颁赐王公以下各有差。
泰始二年，遣官循省风俗。”

按《晋书武帝本纪》：泰始二年“春正月景戌，遣兼侍中
侯史光等，持节四方，循省风俗。”

泰始八年二月乙亥，禁雕文绮组非法之物。

按：《晋书武帝本纪》云云。

### 简文帝咸安二年诏省华饰烦费之用以励风俗

按《晋书简文帝本纪》：“咸安二年三月丁酉，诏曰：‘朕居
阿衡，三世不能济彼时雍，乃至海西失德，殆倾皇祚。
赖宗祖灵祇之德，皇太后淑体应期，藩辅忠贤，百官
戮力，用能荡氛雾于昊苍，耀晨辉于宇宙。遂以眇身
托于王公之上，思赖群贤，以弼其阙。夫敦本息末，抑
绝华竞，使清浊异流，能否殊贯，官无秕政，士无谤讟’”，
不有惩劝，则德礼焉施。且彊冠未殄，劳役未息，自非
军国崇祀之要，其华饰烦费之用皆省之。